1. Partit, wara l-Elezzjoni Ġenerali, jitlaq fi triqtu sabiex filwaqt li jkompli fil-ħidma normali tiegħu jibda jirranka għall-appuntamenti elettorali li jiġu. Il-ħatra ta' Pawlu Borg Olivier bħala Segretarju Ġenerali kienet u tibqa' waħda tajba. Qed jagħmel xogħol siewi li permezz tiegħu hemm pedamenti li qegħdin jitqegħdu. L-ewwel, hemm attenzjoni iktar lejn il-valuri u l-prinċipji tal-partit; it-tieni, hemm impenn dirett lejn proċess ta' djalogu kostanti; it-tielet, flimkien mal-Assistent Segretarju Ġenerali Jean Pierre Debono hemm l-issudar tal-istrutturi interni tal-partit u r-raba', ftuħ iktar immirat fil-ħidma ta' informazzjoni u tixrid tal-messaġġ tagħna. 2. Fl-aħħar Kunsill Ġenerali ma kienx hemm dubju li kellu id fl-għażla tas-suġġett li ġie trattat: "Bix-xogħol insaħħu s-solidarjetà". Fid-diskors ta' l-introduzzjoni tiegħu huwa qal: "Il-Partit Nazzjonalista huwa l-uniku partit fl-istorja politika reċenti ta' pajjiżna li wettaq u firex fil-prattika l-politika ta' solidarjetà li ssib is-saħħa tagħha fil-fehmiet bażiċi tagħna bħala partit." Dan kollu huwa minnu proprju għax dan il-partit żamm sod fil-bilanċi neċessarji sabiex il-ġustizzja soċjali tibqa' tirrenja. Dan per ò seta' jsir għax kull amministrazzjoni tagħna żammet ix-xogħol bħala prijorità. 3. Ix-xogħol u l-valur tiegħu fis-soċjetà għalina huma l-ġebla tax-xewka. Biss fhimna li dan jista' jkun verament tajjeb u kostanti jekk inżidu fil-kontenut tad-demokrazija. Kien hemm sfortunatament żmien meta kienu jgħidulna min-naħa l-oħra tal-Kamra li d-demokrazija mhix importanti, qisha xi ħaġa elitista, mentri l-klassi tal-ħaddiem trid biss ix-xogħol. L-argument politiku Laburista kien u għadu għal kollox żbaljat. Id-demokrazija, aktar ma tkun soda, aktar tiggarantixxi l-ekonomija u x-xogħol. Il-Partit Nazzjonalista jista' jidher ma' wħud li huwa mogħti għall-prinċipji demokratiċi żżejjed, per ò dawn għad iridu jindunaw li huma ċ-ċwievet ta' suċċess. 4. Dak kollu li ġie mfassal u mplimentat f'dawn is-snin serva sabiex jiġbed aktar investiment. Min għandu l-flus mhuwiex lest jeħodhom f'pajjiż fejn ma hemmx demokrazija, ma hemmx stabilità, għax jaf li jkun qiegħed jarmihom. Anzi, min huwa serju jifhem li jekk kemm-il darba ma jkunx hemm mekkaniżmu effiċjenti li permezz tiegħu d-drittijiet tal-ħaddiema huma effettivament protetti, ma jistax jaħdem tajjeb. Ħadd fid-dinja ekonomika ma huwa komdu jaħdem fl-industrija, fl-ekonomija jekk ma hemmx imħaddma l-bażi ta' dak li jissejjaħ "corporate social responsibility". Din mhix aktar ħolma lussuża, imma realtà. 5. Il-Kunsill qiegħed il-lenti fuq id-dinja tax-xogħol għax hemm bżonn. Hemm lok li nħarsu lejn is-settur, kif qed jaħdem u xi grad ta' protezzjoni hemm għall-ħaddiem Malti. Il-Partit Nazzjonalista kien u jibqa' dejjem impenjat sabiex jassigura li d-drittijiet li huwa ta lil kull settur, iktar u iktar wara d-dħul tagħna fl-Unjoni Ewropea, jitħaddmu u jseħħu fir-realtà. Din hija tastiera importanti li mhux bi ħsiebna nittraskuraw għax ix-xogħol huwa determinanti għalina lkoll bħala parti vitali tagħna. 6. Il-memorja tal-Kunsill Ġenerali ġustament tkompli tul is-sena li ġejja. Is-Segretarju Ġenerali qabad programm li żgur huwa wieħed impenjattiv, per ò determinanti. Dan għax partit irid jibqa' jbaqbaq bl-ideat, b'inizjattivi ġodda u dan jidher ċar li qegħdin fi triqitna li jsir. Is-seba' punti li huwa elenka jidħlu fil-fond u hemm bżonn li jsiru, speċjalment dik li hija l-iktar għal qalbu: il-formazzjoni politika. Fortunatament għalina bqajna partit demokratiku nisrani li m'abbandunax il-prinċipji tiegħu imma ħaddimhom iktar. Ix-xogħol, id-demokrazija u l-ġustizzja soċjali għandhom valur u taw riżultati għax huma mibnija fuq dawn il-valuri u mhux fuq dawk materjalisti. Dan l-artikolu kien deher fil-harga tal-Mument tat-30 ta Mejju 2010.
Kunsill li se jkompli jsaħħaħna.